text: Dreng på cykel alvorligt kvæstet i Haderslev
  10 april 2013 kl. 17.24
  En 14-årig dreng kørte onsdag eftermiddag foran en bil på sin cykel i Haderslev og er hårdt medtaget. Han er nu bragt til Odense Universitetshospital.
  - Det er en dreng på cykel, som klokken 17.10 angiveligt ikke overholder en ubetinget vigepligt, og så bliver han påkørt af en personbil, siger vagtchef ved Syd- og Sønderjyllands Politi, Claus Skovgaard.
  Ulykken skete på Christian X's Vej i den nordlige del af Haderslev.
  - Det var skidt med drengen, så de kørte ham til Odense Universitetshospital, siger vagtchefen.
  Manden i personbilen er en 59-årig mand fra Kolding, men der er altså ikke noget, der tyder på, at han har gjort noget forkert.
  - Ham har patruljen talt med. Han er ikke kommet til skade, siger Claus Skovgaard.
  